בס"ד

**אברהם אבינו – המאמין הראשון**

***1. ספר בראשית פרק יב' – המפגש הראשוני של התורה עם אברהם הוא בגיל 75***

(א) וַיֹּאמֶר יְדֹוָד אֶל אַבְרָם לֶךְ לְךָ מֵאַרְצְךָ וּמִמּוֹלַדְתְּךָ וּמִבֵּית אָבִיךָ אֶל הָאָרֶץ אֲשֶׁר אַרְאֶךָּ:

(ב) וְאֶעֶשְׂךָ לְגוֹי גָּדוֹל וַאֲבָרֶכְךָ וַאֲגַדְּלָה שְׁמֶךָ וֶהְיֵה בְּרָכָה:

(ג) וַאֲבָרְכָה מְבָרֲכֶיךָ וּמְקַלֶּלְךָ אָאֹר וְנִבְרְכוּ בְךָ כֹּל מִשְׁפְּחֹת הָאֲדָמָה:

(ד) וַיֵּלֶךְ אַבְרָם כַּאֲשֶׁר דִּבֶּר אֵלָיו יְדֹוָד וַיֵּלֶךְ אִתּוֹ לוֹט וְאַבְרָם **בֶּן חָמֵשׁ שָׁנִים וְשִׁבְעִים שָׁנָה** בְּצֵאתוֹ מֵחָרָן:

(ה) וַיִּקַּח אַבְרָם אֶת שָׂרַי אִשְׁתּוֹ וְאֶת לוֹט בֶּן אָחִיו וְאֶת כָּל רְכוּשָׁם אֲשֶׁר רָכָשׁוּ וְאֶת הַנֶּפֶשׁ אֲשֶׁר עָשׂוּ בְחָרָן וַיֵּצְאוּ לָלֶכֶת אַרְצָה כְּנַעַן וַיָּבֹאוּ אַרְצָה כְּנָעַן:

***2. "מדרש הגדול", בראשית, פרק י"ב – חיים של מחקר אמוני***

"...וְהָיָה [אברהם] מְשׁוֹטֵט בְּדַעְתּוֹ וְאוֹמֵר: "עַד מָתַי אָנוּ מִשְׁתַּחֲוִין לְמַעֲשֵׂה יָדֵינוּ, אֵין רָאוּי לַעֲבֹד וּלְהִשְׁתַּחֲווֹת אֶלָּא **לָאָרֶץ** שֶׁהִיא מוֹצִיאָה פֵּרוֹת וְהִיא מְחַיָּה אוֹתָנוּ". כֵּיוָן שֶׁרָאָה שֶׁהִיא צְרִיכָה לַגְּשָׁמִים וְאִלְמָלֵא **שָׁמַיִם** נִפְתָּחִין וּמוֹרִידִין גְּשָׁמִים לֹא הָיְתָה מְצַמַּחַת כְּלוּם, חָזַר וְאָמַר: "אֵין רָאוּי לְהִשְׁתַּחֲווֹת אֶלָּא לַשָּׁמַיִם". חָזַר וְרָאָה אֶת **הַשֶּׁמֶשׁ** שֶׁהִיא מְאִירָה לָעוֹלָם וְהִיא הַמְּגַדֶּלֶת צְמָחִים, אָמַר: "אֵין רָאוּי לְהִשְׁתַּחֲווֹת אֶלָּא לָהּ", כֵּיוָן שֶׁרָאָה אוֹתָהּ שֶׁהִיא שׁוֹקַעַת, אָמַר: "אֵין זֶה אֱלֹהַּ". חָזַר וְרָאָה אֶת **הַיָּרֵחַ וְאֶת הַכּוֹכָבִים** שֶׁהֵן מְאִירִין בַּלַּיְלָה אָמַר: "לְאֵלּוּ רָאוּי לְהִשְׁתַּחֲווֹת" כֵּיוָן שֶׁעָלָה עַמּוּד הַשַּׁחַר - בָּטְלוּ כֻּלָּן, אָמַר: "אֵין זֶה אֱלֹהַּ". **וְהָיָה מִצְטַעֵר וְאוֹמֵר:** "אִלְמָלֵא יֵשׁ לָהֶן מַנְהִיג מִפְּנֵי מַה זֶה שׁוֹקֵעַ וְזֶה עוֹלֶה?". מָשָׁל לְמַה הַדָּבָר דּוֹמֶה? לְאֶחָד שֶׁהָיָה מְהַלֵּךְ בַּדֶּרֶךְ וְרָאָה בִּירָה (= טִירָה) גְּדוֹלָה וּגְבוֹהָה בְּיוֹתֵר בִּקֵּשׁ לְהִכָּנֵס לְתוֹכָהּ חִזֵּר עַל כָּל צְדָדֶיהָ וְלֹא מָצָא פֶּתַח קָרָא כַּמָּה קוֹלוֹת וְאֵין עוֹנֶה אוֹתוֹ. נָשָׂא עֵינָיו וְרָאָה כְּלֵי צֶמֶר (= בְּגָדִים) אֲדֻמִּים שֶׁהֵן שְׁטוּחִין עַל הַגַּג, אַחַר כָּךְ רָאָה כְּלֵי פִּשְׁתָּן לְבָנִים, אָמַר אוֹתוֹ הָאִישׁ: "וַדַּאי אָדָם יֵשׁ בְּבִירָה זוֹ וְאִלּוּ לֹא הָיָה בָּהּ אָדָם לָמָּה אֵלּוּ נִטָּלִין וְאֵלּוּ נִתָּנִין?". **כֵּיוָן שֶׁרָאָה אוֹתוֹ בַּעַל הַבִּירָה שֶׁהוּא מִצְטַעֵר** עַל כָּךְ, אָמַר לוֹ: "**לָמָּה אַתָּה מִצְטַעֵר?** אֲנִי הוּא בַּעַל הַבִּירָה". כָּךְ הָיָה אַבְרָהָם אָבִינוּ - כֵּיוָן שֶׁרָאָה שֶׁאֵלּוּ שׁוֹקְעִין וְאֵלּוּ זוֹרְחִין אָמַר: "אִלְמָלֵי יֵשׁ לָהֶן מַנְהִיג לֹא הָיוּ כֵּן, אֵין רָאוּי לְהִשְׁתַּחֲותׁלְאֵלּוּ אֶלָּא לְמִי שֶׁהוּא מְנַהֲגָן". וְהָיָה תָּר בְּדַעְתּוֹ לַעֲמֹד עַל אֲמִתָּתוֹ שֶׁל דָּבָר. **כֵּיוָן שֶׁרָאָה אוֹתוֹ הקב"ה שֶׁהוּא מִצְטַעֵר** אָמַר לוֹ: "אָהַבְתָּ לְצַדֵּק אֶת הָעוֹלָם, וְשָׂנֵאתָ רִשְׁעוֹ שֶׁל עוֹלָם. חַיֶּיךָ שֶׁאֲנִי מוֹשַׁחֲךָ מִכָּל הַדּוֹרוֹת שֶׁלְּפָנֶיךָ וְשֶׁלְּאַחֲרֶיךָ" הֲדָא הִיא דִּכְתִיב "עַל כֵּן מְשַׁחֲךָ אֱלֹהֶיךָ שֶׁמֶן שָׂשׂוֹן מֵחֲבֵרֶיךָ".

***3. מדרש רבה בראשית פרשה לח' פסקה יג' – הקרבה עבור אמונתך***

לתרח, אביו של אברהם, הייתה חנות לממכר פסלים. יום אחד, הוצרך תרח לנסוע לעיר רחוקה לרגל עסקיו, והוא מינה את בנו אברהם למלא את מקומו במכירת הפסלים. הגיע לחנות אדם לקנות פסל, אמר לו אברהם: בן כמה אתה, אדוני? אמר לו: בן חמישים. אמר אברהם: הפסל הזה שאתה רוצה לקנות – לפני יומיים עשה אותו אבא שלי. אוי לך שאתה בן חמישים ורוצה להשתחוות לפסל בן יומיים. התבייש האיש למשמע הדברים, והלך לו. כך היה אברהם אבינו משכנע את כל הלקוחות באפסיותה של עבודת האלילים. והנה, הגיעה אל החנות אישה ישישה ובידה מגש מלא תקרובת לעבודה זרה, מטעמים חשובים ומשובחים לכבוד הפסלים. ניסה אברהם לשכנע אותה כדרך ששכנע את כולם, שהפסלים הם הבל וריק, אולם הזקנה לא קבלה את דבריו. היא הניחה את המגש והלכה לה. מה עשה אברהם? לקח את המגש והניחו לפני הפסל הגדול. לקח פטיש וניפץ את כל הפסלים שהיו בחנות, מקטן ועד גדול, רק את הפסל הגדול השאיר שלם, וקשר את הפטיש לידו.

כשחזר אביו תרח לחנותו, חשכו עיניו, כל הפסלים שבורים לרסיסים! "מה עשית??!" צעק על אברהם בנו בחימה שפוכה. התנצל אברהם ואמר: מצטער אבא, לא היתה לי שום כוונה רעה, אינני אשם במה שקרה. באה לכאן סבתא זקנה אחת והביאה אוכל לפסלים, ואז רצו הפסלים לאכול לפני הפסל הגדול. הושיט הפסל הגדול את ידו בזעם ושבר את כולם, על שלא היה להם דרך ארץ לכבד אותו קודם. והנה הפטיש עדיין נמצא ביד שלו, ואם אינך מאמין לי, בוא נלך ונשאל אותו מה בפיו.

התגבר כעסו של תרח יותר, ואמר לו: שקרן!! הרי אלילים אלו, אין רוח בהם, ואינם יכולים לדבר, כי הם עשויים עץ ואבן. איך אתה מנסה 'למכור' לי כאלו 'סיפורי סבתא'? אמר לו אברהם: אבא, וכיצד אתה מאמין שהם אלה שבראו את השמים והארץ, בשעה שאינם יכולים לנוע ממקומם? מה טעם שאתה ממשיך לעובדם? אוי לכל הדור הזה שהולכים אחר ההבל, ואינם מטים אוזן לשמוע את האמת.

דע כי רע ומר יהיה סופם של עובדי העבודה זרה, כמו שאירע לדורות שעברו – דור אנוש ודור המבול – כי בגלל עבודה זרה אבדו מן העולם. לכן אבקשך אבי, אנא, שמע לקולי, וחדל מלעבוד לאלילים!

אך אביו מנגד מסרו לנמרוד המלך הרשע על מנת שישפוט על מעשיו, אמר לו נמרוד: נשתחווה **לאש**. אמר לו אברהם: נשתחווה **למים** שמכבים את האש. אמר לו נמרוד: נשתחווה למים. אמר לו: נשתחווה **לענן** שהוא טעון מים. אמר לו: נשתחווה לענן. אמר לו: נשתחווה **לרוח** שהוא מפזר את העננים. אמר לו: נשתחווה לרוח. אמר לו: נשתחווה **לאדם** הסובל את הרוח. אמר לו: דברים אתה מספר, אני איני משתחווה אלא לָאוּר, הרי אני משליכך בתוכו, ויבוא אלוה שאתה משתחווה לו ויצילך הימנו.

***4. תלמוד בבלי מסכת עבודה זרה דף יח' ע"א – האמונה נבחנת בחדרי חדרים***

כשחלה רבי יוסי בן קיסמא, הלך רבי חנינא בן תרדיון לבקרו, אמר לו חנינא אחי! אי אתה יודע שאומה זו מן השמים המליכוה, שהחריבה את ביתו ושרפה את היכלו והרגה את חסידיו ואבדה את טוביו ועדיין היא קיימת ואני שמעתי עליך שאתה יושב ועוסק בתורה [ומקהיל קהילות ברבים] וספר מונח לך בחיקך?! אמר לו מן השמים ירחמו! אמר לו אני אומר לך דברים של טעם ואתה אומר לי מן השמים ירחמו, תמה אני אם לא ישרפו אותך ואת ספר תורה באש, אמר לו רבי! מה אני לחיי העולם הבא? אמר לו כלום מעשה בא לידך **אמר לו מעות של פורים נתחלפו לי במעות של צדקה וחלקתים לעניים** אמר לו אם כן מחלקך יהי חלקי ומגורלך יהי גורלי...

***5.*** ***ספר בראשית פרק יב' - האמונה היא מאבק אישי ולא ציבורי***

(א) וַיֹּאמֶר יְדֹוָד אֶל אַבְרָם **לֶךְ לְךָ** מֵאַרְצְךָ וּמִמּוֹלַדְתְּךָ וּמִבֵּית אָבִיךָ אֶל הָאָרֶץ אֲשֶׁר אַרְאֶךָּ:

(ב) וְאֶעֶשְׂךָ לְגוֹי גָּדוֹל וַאֲבָרֶכְךָ וַאֲגַדְּלָה שְׁמֶךָ וֶהְיֵה בְּרָכָה:

(ג) וַאֲבָרְכָה מְבָרֲכֶיךָ וּמְקַלֶּלְךָ אָאֹר וְנִבְרְכוּ בְךָ כֹּל מִשְׁפְּחֹת הָאֲדָמָה:

***6. ספר בראשית פרק כב'***

(א) וַיְהִי אַחַר הַדְּבָרִים הָאֵלֶּה וְהָאֱלֹהִים נִסָּה אֶת אַבְרָהָם וַיֹּאמֶר אֵלָיו אַבְרָהָם וַיֹּאמֶר הִנֵּנִי:

(ב) וַיֹּאמֶר קַח נָא אֶת בִּנְךָ אֶת יְחִידְךָ אֲשֶׁר אָהַבְתָּ אֶת יִצְחָק **וְלֶךְ לְךָ** אֶל אֶרֶץ הַמֹּרִיָּה וְהַעֲלֵהוּ שָׁם לְעֹלָה עַל אַחַד הֶהָרִים אֲשֶׁר אֹמַר אֵלֶיךָ:

***7. מדרש תנחומא בובר פרשת וירא פסקה לט'***

בשעה שאמר לו הקב"ה "קח נא את בנך", היה **לבו** בוכה ובפיו אמר לו "הנני"

***8. ר' חיים ויטל מתוך "מאמרי הדרכה לחתנים" –הרב וולבה שליט"א***

רבינו חיים ויטל אמר, כי מידותיו של האדם נמדדות אך ורק כפי היחס אל אשתו, כלומר: אדם העוסק בגמ"ח עם המון אנשים, מלווה ונותן , מבקר חולים, מנחם אבלים, משמח חתן וכלה וכו' – בוודאי ישחק ליום אחרון בבוא עת פקודתו , כי זכויות רבות לו במעשי-חסד, **אבל ידע נאמנה, כי בשמיים בודקים אותו איך התנהג עם אשתו, אם גם עמה גמל חסד כל ימיו –אשריו וטוב לו**, אך אם אותה הקניט והזניח, בביתו כעס והקפיד ללא רחם, ללא חסד ונשיאות העול – זה מכריע את דינו, ולא יזכרו לו מאומה מכל חסדיו שעשה עם אחרים!